På bare to år er antallet af vekselbureauer skrumpet ind fra 70 til bare 19 af slagsen, og flere bliver lukket inden årsskiftet, lyder meldingen fra Finanstilsynet.

Dermed er der næsten tale om en udradering af de små bureauer, hvor såvel lovlydige borgere som kriminelle har haft mulighed for at gå lige ind fra gaden og veksle store kontante pengebeløb.

»Vi er ikke færdige endnu, og der vil være flere bureauer, som lukker. Jeg tør ikke sige, hvor vi ender«, siger chefen for Finanstilsynets hvidvaskkontor, Stig Nielsen.

